Ńdɔ Ezékias a ngánɔŋ byá ai miǹtag, a ngálə́dē bɔ́ ndá akúmá dzīé ésə sílba, mvɔ́d, bikidiga, edimá ḿbɔ́n, ndá mim̀bɔ́d, é dzóm ésə̄ é ngábə́ á mə̄ndá mə́ ákúmá móé; təge ai ńgūmā dzóm ó ngábə́ á ndá dzīē tɔ édzóē dzīē, á Ezékias a ngábɔ̄ bɔ́ təge lə́de. 14Ńdɔ profɛ́d Esaías a ngázū ábə ǹkúkúmá Ezékias, nyé ai nyé nâ: “É bod bá bə́ dzó yá ? Éyə̄ bēn bákúlū vé ?” Ńdɔ Ezékias a ngáyalan nâ: “Básɔ̄ á miǹnam oyǎb, á Babilón.” 15Esaías nyé nâ: “Dzé bə́ və́ yén á ndá dzoe ?” Ezékias nyé nâ: “Bə́ mān yén dzóm ésə̄ é nə́ á ndá dzáma; təge ai dzóm ziŋ é nə̄ á mə̄ndá mə́ ákúmá máma á mā ndzí kig bɔ́ lə́de.” 16Ńdɔ Esaías a ngádzó ai Ezékias nâ: “Vógólo ebúg Ńtondôbə; 17məlú mâzu ábōg é dzóm ésə̄ é nə́ á ndá dzoe, édzí bēsōá bə́ ngányie a kwî ámōs dí yâyi kə á Babilón; təge ai é dzóm yáyi lígi, nálā ńgɔ Ǹtondôbə a kɔ́bɔ. 18Bəvɔ̄g yā bɔ́n bóe wǎmēn ó ngábyé, bâyi nɔŋɔban bə́ ńtɔ̄á myāg á ndá ǹkúkúmá yā Babilón.” 19Ńdɔ Ezékias a ngádzó ai Esaías nâ: “Ébúg Ńtondôbə wǎkad ma dzílī é nə m̀bəŋ.” Amú ā tsógo á ńnə̄m wóé naa: “Nálā wâbɔ dzé ? Ǹnyie anə́ mvɔ̄í ai evúvoe bí bí nə́ á mə̄lú máma.” 20Məbugǎ yā ényiŋ Ezékias, ai ngǔl mim̀bɔán míé, ḿból a ngálóŋ étam ai é zēn yǎ mə̄ndím mə́ zaa kwí á tísɔn, bísə̄ bí sə́ ńtilán á kálada Miǹláŋ Míńkúkúmá yā Yúda a? 21Ńdɔ Ezékias a ngákə wɔi ai běsīá; ńdɔ Manasé, mɔ́n wōē, á ngánɔŋ edzóe á məyian móé.